1,650 จุดแนวต้านจิตวิทยา
วานนี้ตลาดหุ้นไทยเข้าสู่โหมดผ่อนคลายชั่วขณะ เช่นเดียวกับตลาดหุ้นทั่วโลก หลังคลายกังวลระยะสั้นจากการรับรู้เฟดเตรียมปรับตัวขึ้นดอกเบี้ยไปแล้ว
วานนี้ตลาดหุ้นไทยเข้าสู่โหมดผ่อนคลายชั่วขณะ เช่นเดียวกับตลาดหุ้นทั่วโลก หลังคลายกังวลระยะสั้นจากการรับรู้เฟดเตรียมปรับตัวขึ้นดอกเบี้ยไปแล้ว
1 ก.พ. 2565

*วานนี้ตลาดหุ้นไทยเข้าสู่โหมดผ่อนคลายชั่วขณะ เช่นเดียวกับตลาดหุ้นทั่วโลก หลังคลายกังวลช่วงระยะสั้นจากการรับรู้เฟดเตรียมปรับตัวขึ้นดอกเบี้ยไปแล้วก่อนหน้า ผนวกการเข้าเก็งกำไรงบการเงิน (บจ.) ที่จะทยอยประกาศออกมา รวมถึงเริ่มมีบริษัททยอยประกาศจ่ายเงินปันผล นี่ก็เลยเป็นตัวกระตุ้นที่ยังคงให้ดัชนีปรับขึ้นมาปิดที่ระดับ 1,648.81 จุด บวกไป 9.30 จุด ด้วยมูลค่าการซื้อขาย 6.83 หมื่นล้านบาท งานนี้ “โมนิก้า” มองเป็นสัญญาณขาขึ้นรอบใหม่แบบค่อย ๆ ไต่เจ้าค่ะ
*ฉะนั้นจากดัชนีแกว่งตัวขึ้นรอบใหม่ แต่ก็ต้องลุ้นตัวโก่งว่าจะสามารถกลับมายืนเหนือแนวต้าน 1,650 จุดอีกครั้งหรือไม่? นับว่าเป็นแนวต้านทางจิตวิทยา เพราะลึก ๆ “โมนิก้า” แอบคิดว่าระยะสั้นโอกาสกลับยืนได้อยู่ หากยังคงเห็นแรงซื้อเข้ามาจากฝรั่งหัวทองอยู่อย่างต่อเนื่องแบบนี้ ในช่วงรอปัจจัยใหม่เข้ามาหนุน พร้อมกับระหว่างรอติดตามรายงานตัวเลขเงินเฟ้อของสหรัฐฯ ในเดือน ม.ค. 65 จะประกาศใกล้กลางเดือน ก.พ. พะยะค่ะ
*กรณีการฟื้นตัวของ PSL ราคาหุ้นดีดตัวแรงขึ้นไปปิดที่ระดับ 15.70 บาท บวกไป 1.40 บาท หรือขึ้นไป 9.79% ด้วยมูลค่าการซื้อขาย 545 ล้านบาท เบื้องต้นฟื้นตามดัชนีค่าระวางเรือ BDI เด้งมาอยู่ที่ 1,381 จุด ขึ้นถึง 79 จุด หลังลงลึกไปมากแล้ว มิหนำซ้ำ “โมนิก้า” เชื่อว่าเมื่อผ่านพ้นช่วงเทศกาลตรุษจีน การขนส่งต่าง ๆ จะกลับมาคึกคักต่อ และสิ่งสำคัญบริษัทฯ ยังเทรดบนค่า PE 8.17 เท่า ย่อมมองว่าราคาต่ำ เดี๊ยนมองอาจเป็นจังหวะเข้าเก็งกำไรรอบใหม่เจ้าค่ะ
*อีกรายถือว่าเริ่มเห็นแรงซื้อเข้ามา EE  หลังจากเปลี่ยนแปลงโครงสร้างธุรกิจ ก้าวสู่อุตสาหกรรมกัญชง-กัญชา “ต้นน้ำ” ผนวกกับนักวิเคราะห์ชี้ว่าการเปลี่ยนแปลงธุรกิจ คาดกำไรปี 65 มีสิทธิ์โต 212% และคาดปี 67 สามารถล้างขาดทุนสะสมหมด ลุ้นจ่ายปันผลได้ “โมนิก้า” เลยไม่แปลกใจว่าทำไมราคาหุ้นกลับมาคึก ล่าสุดขึ้นมาปิดที่ระดับ 2.32 บาท บวกไป 0.18 บาท หรือขึ้นไป 8.41% ด้วยมูลค่าการซื้อขาย 741 ล้านบาท งานนี้เป็นการมองอนาคตนี้เองไม่ต้องสงสัยเจ้าค่ะ
*ขณะเดียวกันตั้งแต่เปลี่ยนชื่อใหม่ ALPHAX ก็ไฉไลกว่าเดิม ทยอยเปิดข่าวดีออกมาต่อเนื่อง ทั้งสยายปีกรุกไฟแนนซ์ฝั่งลาว ทั้งเดินหน้าพัฒนาอสังหาริมทรัพย์ที่เห็นว่ารอเปิดตัวโครงการใหม่ร่วมหมื่นล้าน ไหนจะยังจับกระแสกัญชงกัญชารอลุ้นคว้าไลเซนส์สกัดสาร CBD ไตรมาสนี้ ก็เพราะขยันป่าวประกาศขายของขนาดนี้ “โมนิก้า” ไม่แปลกใจเลยว่าทำไมราคาหุ้นถึงได้แล่นฉิวมาปิดระดับ 2.22 บาท บวกไป 0.18 บาท หรือขึ้นไป 8.82% ด้วยมูลค่าซื้อขาย 280 ล้านบาท ยังไงล่ะเจ้าคะ
*ส่วนจากกระแสกฎเกณฑ์สินทรัพย์ดิจิทัลทำให้หลายเจ้าราคาหุ้นร่วงหลายวัน แต่วานนี้ XPG กับปลากระดี่ได้น้ำฟื้นคืนชีพแบบกระโดดไกล ซึ่งราคาหุ้นดีดตัวขึ้นมาปิดที่ระดับ 2.24 บาท บวกไป 0.12 บาท หรือขึ้นไป 5.66% ด้วยมูลค่าการซื้อขาย 486 ล้านบาท ด้วยการออกมาตีกลองว่าตนเป็นผู้รับจ้างออกเหรียญ ไม่ใช่เป็นผู้ออกเหรียญโดยตรง ส่วนถ้าเป็นโทเคนก็ไม่มีปัญหา ตรงจุดนี้นี่แหละที่เดี๊ยนคิดว่าทำให้ราคาหุ้นดีดสวนกระแสมาได้ โฮะ ๆ พะเจ้าค่ะ
*มากันที่หุ้นขนาดเล็กในราย BM ราคาแรลลี่ยาว จนวานนี้มาปิดที่ระดับ 5.40 บาท บวก 0.25 บาท หรือ 4.85% ด้วยมูลค่าซื้อขาย 352 ล้านบาท แถมทำ “ออลไทม์ไฮ” ตั้งแต่เข้าตลาดฯ งานนี้ “โมนิก้า” เลยไปสืบสาวหาสตอรี่เด็ดโดนใจมาฝากแฟน ๆ โดยเห็นว่าผลงานปี 64 จะออกมาแจ่มแจ๋วกำไรโตแรง 85% และโตต่อเนื่องปีนี้  หลังตุน Backlog ราว 1 พันล้านบาท ทยอยรับรู้ปีนี้ ส่วนราคาหุ้นจะทะยานต่อหรือไม่เซียนหุ้นเคาะเป้ารอบนี้ไว้ 5.50 บ. เจ้าค่ะ
*ตบท้ายมาดูกันที่หุ้นสื่อสารไซส์กลาง ๆ อย่าง DTAC ที่วานนี้ราคาร่วงมาปิดที่ระดับ 46.25 บาท ลบไป 1.50 บาท หรือลงไป 3.14% ด้วยมูลค่าการซื้อขาย 1.23 พันล้านบาท เดี๊ยนมองว่านอกจาก sell on fact งบปี 64 ที่กำไรลดลงแตะระดับ 3.3 พันล้านบาท คงมาจากความผิดหวัง “เงินปันผล” ที่แจกเพียง 1.05 บาท แถมยังไปกดราคาเทนเดอร์ฯ ลงมาเหลือ 46.71 บาท ต่ำกว่ากระดานแบบนี้ยังเป็นสัญญาณเตือนว่ามีโอกาสไหลได้อีกจ้าอิอิ